Loys, par la grâce de Dieu, roy de France, savoir faisons à tous présens et avenir, que, comme nostre amé et féal cousin conseiller et chambellan le sire de Chaumont nostre lieutenant et gouverneur de noz pays, duchié et contez de Bourgoingne et Champaigne, en faisant la conqueste et réduysant en nostre obéissance nostre ville et conté d’Auxonne. Après qu’il s’est trouvé en siege devant nostre dicte ville d’Auxonne, ait pourparlé, traictié et appoinctié avec les Maire, eschevins, bourgois et autres habitans d’icelle nostre dicte ville. Et à iceulx promis, passé et accordé plusieurs choses. Et entre autres nommément ait promis nous faire avoir icellui traictié et appoinctement par lui fait agréable et le nous faire confirmer et ratiffier, ainsi que plus applain appert par le contenu d’icellui traictié duquel la teneur s’ensuit. Charles d’Amboise, comte de Brienne, seigneur de Chaumont, gouverneur et lieutenant général pour le Roy nostre sire en son duché, etc. Parquoy nous, en obtempérant à la requeste à nous faicte par noz chiers et bien amez lesditz Maire, eschevins, bourgeois et autres habitans de nostre dicte ville d’Auxonne. Et désirant entretenir de tout nostre povoir tout ce que par nostre dit cousin, conseiller et chambellan le sire de Chaumont leur a esté promis, passé et accordé par le dit traictié cy dessus escript et inceré sans riens y innover, avons le dit traictié, appointement et tout le contenu en icellui loué, ratiffié, confermé et approuvé et par la teneur de ces présentes, de grâce espécial, pleine puissance et auctorité royal, louons, ratiffions, confermons et approuvons, pour en joyr par lesdit Maire, eschevins, bourgeois et habitans de nostre dicte ville d’Auxonne en leurs successeurs à tousjours perpétuellement, plainement et paisiblement. Si donnons en mandement par ces dictes présentes à noz amez et féaulx les gens de noz comptes à Dijon et général de noz finances en Bourgoingne, au bailly dudit Dijon et à tous noz autres justiciers et officiers, ou à leurs lieuxtenans présens et avenir et à chascun d’eulx si comme à lui appartiendra, que de noz présens grâce, ratiffication et confirmation et de tout le contenu ou dit traictié et appointement cy dessus incorporé, ilz facent, seuffrent et laissent lesdits Maire, eschevins, bourgeois et habitans de nostre dicte ville d’Auxonne et leurs dits successeurs, joyr et user à tousjours perpétuellement, plainement et paisiblement, sans leur faire mectre ou donner, ne souffrir estre fait, mis ou donné, ores ne pour le temps advenir aucun destourbier ou empeschement au contraire. Car ainsi nous plaist il et voulons estre fait. Et affin que ce soit chose ferme et estable à tousjours, nous avons fait mectre nostre seel à ces dites présentes, sauf en autres choses nostre droit et l’autruy en toutes. Donné à Dijon ou moys d’aoust l’an de grâce mil CCCC soixante dix neuf et de nostre regne le dixneufviesme. Par le roy à la relacion de l’evesque d’Alby, à ce commis, BRINON.